Першыя роспісы рабіліся на тыкаваных пабеленых сценах хат (знутры і звонку) і на пячах. Петракіўцы казалі: "У прыгожа распісанай хаце – што ў царкве". Займаліся роспісам пераважна жанчыны. Размаляваная хата была гонарам гаспадыні і ў той жа час абавязкам – з жанчынай, у якой сцены і печ не распісаныя, нават не віталіся. Для роспісу выкарыстоўвалі натуральныя фарбы: зялёная – з соку пырэю, жоўтая – са сланечніка ці пылку кветак, чырвоная – з каліны, вішань, бураку, чорная – з сажы. Распускалі іх малаком, жаўтком з яйка, растворам вішнёвай смалы ў вадзе. Пэндзлікі рабілі з кашачай шэрсці, да таго ж выстрыгалі яе ў коткі пад лапкай, каб тая не хадзіла ў плямах і не здавалася хворай. Шэрсць прымотвалі да палачкі ніткай, не карыстаючыся клеем. Традыцыйныя матывы петрыкіўскага роспісу – птушкі (зязюлі, пеўні), каліна, кветкі.